ประกาศกระทรวงเกษตรและสหกรณ์ประกาศกระทรวงเกษตรและสหกรณ์เรื่อง หลักเกณฑ์วิธีการ และเงื่อนไขการออกหนังสือรับรองพันธุ์พืชขึ้นทะเบียนตามพระราชบัญญัติพันธุ์พืชพ.ศ. ๒๕๑๘(ฉบับที่๑) พ.ศ. ๒๕๓๖--------------------- โดยที่เป็นการสมควรให้มีการออกหนังสือรับรองพันธุ์พืชขึ้นทะเบียน อาศัยอำนาจตามความในมาตรา๕ แห่งพระราชบัญญัติพันธุ์พืช พ.ศ. ๒๕๑๘ มาตรา ๒๘ และมาตรา ๒๘ ทวิ แห่งพระราชบัญญัติพันธุ์พืช พ.ศ.๒๕๑๘ ซึ่งแก้ไขเพิ่มเติมโดยพระราชบัญญัติพันธุ์พืช (ฉบับที่ ๒) พ.ศ. ๒๕๓๕รัฐมนตรีว่าการกระทรวงเกษตรและสหกรณ์ออกประกาศไว้ ดังต่อไปนี้ ข้อ ๑ผู้ใดประสงค์จะให้กรมวิชาการเกษตรออกหนังสือรับรองพันธุ์พืชขึ้นทะเบียน ให้ยื่นคำขอตามแบบ ร.พ. ๑ ท้ายประกาศนี้ต่อพนักงานเจ้าหน้าที่กองควบคุมพืชและวัสดุการเกษตร กรมวิชาการเกษตร ถนนพหลโยธิน เขตจตุจักรกรุงเทพมหานคร ข้อ ๒ผู้ยื่นคำขอต้องแนบเอกสารดังต่อไปนี้ มาพร้อมแบบคำขอ ๒.๑ ชนิดพืช ชื่อพันธุ์หรือสายพันธุ์ ๒.๒แหล่งที่มาและประวัติของพันธุ์หรือสายพันธุ์ ๒.๓ลักษณะประจำพันธุ์ทางพฤกษศาสตร์ที่กรมวิชาการเกษตรกำหนด ข้อ ๓พันธุ์พืชขึ้นทะเบียนจะต้องมีคุณสมบัติดังนี้ ๓.๑เป็นพันธุ์ที่ได้รับการคัดเลือกหรือปรับปรุงจากการผสมพันธุ์ (hybridization) หรือการกลายพันธุ์ (mutation)จนได้สายพันธุ์แท้ (inbred line)หรือสายพันธุ์บริสุทธิ์ (pure line) หรือพันธุ์ผสมเปิด (open-pollinated variety) หรือพันธุ์สังเคราะห์ ( synthetic variety) หรือพันธุ์ลูกผสมรวม ( compositevariety) ตลอดจนพันธุ์ลูกผสม (hybrid variety) ๓.๒ เป็นพันธุ์ที่ได้จากการคัดเลือก (selection)จากพันธุ์เดิม หรือพันธุ์ที่นำเข้ามาจากต่างประเทศ ไม่ว่าจะเป็นวิธีทำให้บริสุทธิ์ (purification)หรือปรับปรุงโดยวิธีอื่นๆ จนทำให้เกิดการเปลี่ยนแปลงลักษณะทางพันธุกรรม และทางพฤกษศาสตร์จนเป็นพันธุ์ใหม่ ๓.๓เป็นพันธุ์ที่นำเข้ามาจากต่างประเทศโดยยังมีชื่อ และมีลักษณะพันธุ์เช่นเดียวกับพันธุ์ดั้งเดิม ข้อ ๔ขั้นตอนการออกหนังสือรับรองพันธุ์พืชขึ้นทะเบียน ๔.๑ ผ่านการตรวจสอบลักษณะประจำพันธุ์ ๔.๒ ผ่านการพิจารณาเห็นชอบของคณะอนุกรรมการขึ้นทะเบียนและรับรองพันธุ์พืช ๔.๓ปิดประกาศที่กรมวิชาการเกษตรและส่วนราชการอื่น มีกำหนด ๙๐ วัน ๔.๔อธิบดีกรมวิชาการเกษตรจะออกหนังสือรับรองพันธุ์พืชขึ้นทะเบียนตามแบบ ร.พ. ๒ ถ้าไม่มีผู้ทักท้วง ภายใน ๙๐ วันนับจากวันปิดประกาศ ข้อ ๕อธิบดีกรมวิชาการเกษตรจะไม่ออกหนังสือรับรองพันธุ์พืชขึ้นทะเบียนถ้ามีผู้ทักท้วงภายในระยะเวลาที่กำหนดหรือถ้ามีข้อพิสูจน์ได้ว่า ลักษณะต่าง ๆ ของพันธุ์พืชที่เสนอไม่ตรงกับข้อมูลที่นำเสนอหรือคล้ายหรือเหมือนกับพันธุ์พืชอื่นที่กรมวิชาการเกษตรรับขึ้นทะเบียนไว้แล้ว ในกรณีที่มีผู้ทักท้วงกรมวิชาการเกษตรจะส่งเรื่องคืนให้แก่ผู้ขอ เพื่อนำไปทำความตกลงกับผู้ทักท้วง เมื่อมีหลักฐานว่าคู่กรณีตกลงกันได้อธิบดีกรมวิชาการเกษตร จึงจะออกหนังสือรับรองให้แก่ผู้ยื่นคำขอ ข้อ ๖อธิบดีกรมวิชาการเกษตรมีสิทธิจะเพิกถอนหนังสือรับรองพันธุ์พืชขึ้นทะเบียนถ้ามีการพิสูจน์ได้ในภายหลังว่าพันธุ์พืชที่ได้รับการขึ้นทะเบียนนั้นมีลักษณะไม่ตรงกับข้อมูลที่นำเสนอขอหนังสือรับรองพันธุ์พืชขึ้นทะเบียนหรือตรงกับพันธุ์พืชอื่นที่มีหลักฐานการขึ้นทะเบียนไว้ก่อนแล้ว ข้อ ๗ผู้ยื่นคำขอจะต้องเป็นผู้เสียค่าใช้จ่ายให้แก่พนักงานเจ้าหน้าที่ตามที่กำหนดไว้ในประกาศกระทรวงเกษตรและสหกรณ์ เรื่อง ค่าป่วยการค่าพาหนะ ค่าเช่าที่พัก และค่าใช้จ่ายของพนักงานเจ้าหน้าที่ตามพระราชบัญญัติพันธุ์พืชพ.ศ. ๒๕๑๘ (ฉบับที่ ๑) พ.ศ. ๒๕๓๖ ประกาศฉบับนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป ประกาศณ วันที่ ๒๘ ธันวาคม ๒๕๓๖ ถวิล จันทร์ประสงค์ รัฐมนตรีช่วยว่าการฯ ปฏิบัติราชการแทน รัฐมนตรีว่าการกระทรวงเกษตรและสหกรณ์[ดูข้อมูลจากภาพกฎหมาย][รก.๒๕๓๗/พ๗ง/๑๕/๒๖ มกราคม ๒๕๓๗] ฐาปนี/แก้ไข ๑๒กันยายน ๒๕๔๕ A+B(C)